Fjörutíu og tvö börn eru nú í meðferð hjá trans teymi barna- og unglingageðdeildar Landspítala. Áttatíu og þrjú börn hafa notið slíkrar meðferðar síðustu tíu ár og flest koma þau í meðferð á kynþroskaskeiði. Tvö af hverjum þremur eru líffræðilega kvenkyns.
Þetta kemur fram í svari heilbrigðisráðherra við fyrirspurn Silju Daggar Gunnarsdóttur, þingmanns Framsóknarflokksins, um meðferð barna sem sem upplifa kynmisræmi. Þar kemur fram að árin 2011-15 voru samtals 11 börn í slíkri meðferð en þeim hefur fjölgað talsvert síðan þá. Af þeim 42 börnum sem nú njóta meðferðarinnar hafa tvö bæst við það sem af er þessu ári. Í fyrra hófu tíu börn meðferð og árið 2019 voru þau 19. Líffræðilegt kyn barnanna við upphaf meðferðar er að 55 hafa verið stúlkur og 28 drengir. Flest börn sem upplifa kynmisræmi koma í meðferð í og eftir kynþroska. Sjötíu og þrjú af þessum 83 börnum hafa verið greind með aðra geð- og taugaröskun og í svarinu kemur fram að oft sé þörf á fjölbreyttri meðferð.